เอกชนดาหน้าขายหุ้นกู้ดอกสูง
ตลาดหุ้นกู้คึก “ซีไอเอ็มบีไทย” ออกหุ้นกู้ด้อยสิทธิอายุ 10 ปี ดอกเบี้ย 4.8%
25 ต.ค. 2555

ตลาดหุ้นกู้คึก “ซีไอเอ็มบีไทย” ออกหุ้นกู้ด้อยสิทธิอายุ 10 ปี ดอกเบี้ย 4.8% 
วงเงิน 3,000 ล้านบาท รองรับแผนขยายสินเชื่อ ด้าน “ราชธานี” คลอดหุ้นกู้ 4 ปี 3,000 ล้านบาท จ่ายสูง 5% 
นายสุธีร์ โล้วโสภณกุล ผู้ช่วยกรรมการผู้จัดการใหญ่ สายบริหารเงิน ธนาคารซีไอเอ็มบี ไทย เปิดเผยว่า ธนาคารมีแผนเสนอขายหุ้นกู้ด้อยสิทธิไม่มีหลักประกัน อายุ 10 ปี หรือครบกำหนดไถ่ถอนในปี 2565 จ่ายดอกเบี้ยคงที่ในอัตรา 4.8% จำนวนไม่เกิน 1,500 ล้านบาท โดยธนาคารมีสิทธิเสนอขายหุ้นกู้ด้อยสิทธิสำรองเพิ่มเติมได้อีก 1,500 ล้านบาท รวมเป็นวงเงินสูงสุด 3,000 ล้านบาท และสามารถไถ่ถอนคืนได้หลังครบกำหนด 5 ปี โดยจะเริ่มเปิดจองซื้อระหว่างวันที่ 58 พ.ย.นี้ 
นายสุธีร์ กล่าวว่า การออกหุ้นกู้ครั้งนี้มีวัตถุประสงค์เพื่อเพิ่มเงินกองทุนชั้นที่ 2 ของธนาคาร เพื่อรองรับการเติบโตของสินเชื่อในช่วง 23 ปีข้างหน้า ซึ่งธนาคารได้วางเป้าหมายการขยายสินเชื่อไว้ค่อนข้างสูง นอกจากนี้ยังถือเป็นการเสริมสภาพคล่องเตรียมพร้อมสำหรับหุ้นกู้ชุดเดิมของธนาคารจำนวน 2,500 ล้านบาท ที่จะครบกำหนดไถ่ถอนได้ในปี 2557 อีกด้วย 
“แม้เงินกองทุนต่อสินทรัพย์ปัจจุบันของธนาคารจะอยู่ที่ 15% แล้ว แต่เรามีแผนเติบโตสินเชื่อเยอะ เลยอยากได้เพิ่มอีกนิดหน่อยเพื่อจะได้ไม่ต้องเป็นห่วงมาก เพราะตอนนี้มีสินเชื่อที่อยู่ในท่อ ซึ่งคาดว่าจะปล่อยได้ในไตรมาสนี้ หรือต้นปีหน้าอีกหลายพันล้านบาท ซึ่งในอนาคตก็อาจมีการพิจารณาออกหุ้นกู้เพิ่มเติมได้อีก เนื่องจากธนาคารยังมีวงเงินที่ได้รับอนุมัติจากผู้ถือหุ้นเหลืออีกกว่า 3 หมื่นล้านบาท” นายสุธีร์ กล่าว
ด้านนายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า บริษัทได้เตรียมเสนอขายหุ้นกู้ไม่ด้อยสิทธิ ไม่มีประกันและมีผู้แทนผู้ถือหุ้นกู้ อายุ 4 ปี จ่ายดอกเบี้ยคงที่ 5% ทุก 3 เดือน วงเงินรวมไม่เกิน 3,000 ล้านบาท ให้แก่ผู้ลงทุนทั่วไปและผู้ลงทุนสถาบัน โดยเริ่มเปิดจองซื้อในวันที่ 29–31 ต.ค 2555 วงเงินจองซื้อขั้นต่ำ 1 แสนบาท และทวีคูณครั้งละ 1 แสนบาท
ทั้งนี้ บริษัทได้แต่งตั้งธนาคารธนชาตเป็นผู้จัดการการจำหน่ายหลัก และ บล.เคที ซีมิโก้ เป็นผู้ร่วมจัดจำหน่ายหุ้นกู้ และเชื่อว่าการออกหุ้นกู้ครั้งนี้จะได้รับการตอบรับเป็นอย่างดีจากผู้สนใจ เพราะเป็นทางเลือกที่ดีสำหรับผู้ลงทุนและประชาชนทั่วไป ที่ต้องการลงทุนในระยะเวลาที่ไม่ยาวมากนัก แต่ให้ผลตอบแทนที่ดีในอัตราคงที่
ขณะที่มีรายงานว่า บริษัท อยุธยา แคปปิตอล ออโต้ ลีส จะขายหุ้นกู้ไม่มีประกันชุดใหม่ ในวงเงินไม่เกิน 6,000 ล้านบาท ในเร็วๆ นี้ m